Religiosorum fides ac devotio vivorum eo maxime semper fuit laudabilis, quo non solum Ecclesiis Dei acquisita retinere, verum etiam alia undecumque studuerunt adquirere. Quorum formam prout potui imitatus, ego Stephan. Eccles. Besuensis licet indignus Abbas, et Ecclesiam juxta castrum quod dicitur Confluentum construere cupiens, quæsivi ab Iterio, qui tunc Dominus ipsius castri fuerat, quatinus Deo, et Ecclesiæ sancti Petri Besuensis concederet quodcumque usuarium habebat in pratis, in sylvis, in aquis, seu in campis; qui peticionem nostram intelligens de fonte pietatis descendere, annuit quod petebam, ipse cum matre sua et fratribus, ac sororibus suis. Annuit hoc ipsum Warnerius de Fulcherolis, quantum ad se pertinebat. Item Poncius de Castello, quod Firmitas dicitur, ubicumque ad se pertinebat, eodem modo Deo et Ecclesiæ Besuensi concessit.